姜夔
昔游诗 其九
昔游桃源山，先次白马渡。
渡头何清深，鸿鹄在高树。
白马亦洞天，昔人有奇遇。
洞门不可见，但闻水声怒。
瞻彼羽人宅，乃乘方船渡。
修廊夹五殿，重阁映千树。
规模象魏壮，回合绿阴护。
山椒望五溪，壶头入指顾。
故宫在其北，屋瓦带松雾。
古杉晋地物，中空野人住。
外围四十尺，内可十客聚。
我游瞿仙馆，坛上表遗步。
邓下八叠坡，一亭众妙具。
两山抱澄潭，老木枝干互。
瞻前秀而迥，坐久凛难驻。
桃源独不邮，僻在宫南路。
山行转深邃，狙猿纷上下。
石窦出微涓，令我意犹豫。
昔闻渔舟子，水际见洞户。
今看去肖远，定自后人误。
惆怅却归来，此游不得屡。
于今二十年，历历经行处。